| Artikkelen inngår i serien om
**Kommunisme** |
| --- |
|  |
|  |
| **Retninger** |
| marxisme · leninisme · venstrekommunisme · rådskommunisme · trotskisme · stalinisme · anarkokommunisme · maoisme · eurokommunisme |
| **Nøkkelbegrep** |
| «fra enhver etter evne, til enhver etter behov» · dialektisk materialisme · historisk materialisme · klassekamp · overskuddsverdi · proletariatets diktatur · arbeiderselvstyre |
| **Marxist-leninistiske sosialiststater** |
| Cuba · Jugoslavia · Kina · Laos · Nord-Korea · Sovjetunionen · Vietnam · *flere* |
| **I Norge** |
| NKP · AKP · Mot Dag |
| **Personer** |
| Marx · Engels · Lenin · Trotskij · Luxemburg · Stalin · Mao · Che Guevara · *flere* |

Rosa Luxemburg (1895)
Statue av Rosa Luxemburg
**Rosa Luxemburg** (tysk; IFA: De-Rosa Luxemburg.ogg [ˈʁoːza ˈlʊksəmbʊʁk] hjelp•info, født **Rozalia Luksenburg** 5. mars 1871 i Zamość i Lublinguvernatet, Kongress-Polen, død 15. januar 1919 i Berlin i Fristaten Preussen, Weimarrepublikken) var en polsk-tysk revolusjonær filosof, samfunnsøkonom, politiker, forfatterinne og redaktør. Som politiker var hun medlem av SPD og USDP, men hun er mer kjent for å ha vært med på å grunnlegge Sosialdemokratiet i kongeriket Polen og Litauen, Spartakusforbundet og *Kommunistische Partei Deutschlands* (KPD).

Forut for første verdenskrig engasjerte hun seg i de store anti-krigs demonstrasjonene i kjølvannet av julikrisen, og i 1914 var hun blant motstanderne av SPDs samtykke til krigsobligasjoner. Sammen med Karl Liebknecht var hun den første redaktøren av avisen *Die Rote Fahne*, og under novemberrevolusjonen var hun en av hjernene bak spartakistopprøret.

Den 15. januar 1919 ble Luxemburg og Liebknecht drept av høyreekstreme medlemmer av *Garde-Kavallerie-Schützen-Division*, som var forløperen til de paramilitære frikorpsene. Liket av Luxemburg ble dumpet i Landwehrkanalen i Berlin. Mange forhold omkring drapene ble ikke oppklart før etter andre verdenskrig. I det lange løp ble dette en politisk påkjenning, som forverret splittelsen mellom SPD og KPD, og som gjorde KPD mer avhengige av Komintern. Hun ble begravet sammen med Karl Liebkneicht på *Zentralfriedhof Friedrichsfelde* i Berlin den 13. juni 1919. Titusener av mennesker fulgte begravelsen. Gravstedet ble senere en valfartssted for tyske kommunister og venstresosialister. 

I DDR ble Luxemburg og Liebknecht utropt til folkehelter, ettersom KPD var forgjengeren til det statsbærende partiet SED. Ifølge *Bundesamt für Verfassungsschutz* fortsetter dyrking av Rosa Luxemburg og Karl Liebknecht å spille en stor rolle blant tyske venstreekstremister.

Liv
---

### Bakgrunn og tidlige år

Hun ble født inn i en jødisk familie, som datter av Edward Eliasz («Elisza») Luxenburg (1830–1900) og hans kone Line, født Löwenstein. Familien hadde adressen Staszica 37 i den polske byen Zamość, som den gangen var en del av Lublinguvernatet i Kongress-Polen. I dag er denne byen en del av landkommunen (gmina) Gmina Zamość, som befinner seg i Zamość fylke i Lublin voivodskap i det sørøstlige Polen. 

Fødselsdatoen er usikker, men fødselsattesten nevner 25. desember 1870. Som svar på et bursdagsbrev som nevner denne datoen, skrev hun i 1907 at fødselsattesten ble utstedet senere og at datoen var blitt «korrigert». Hun hevdet at hun faktisk «ikke var så gammel». Hennes familie og hun selv feiret alltid bursdagen den 5. mars. Under immatrikuleringen ved det naturvitenskapelige fakultet ved universitetet i Zürich oppga hun 1871 som fødselsår. Av denne grunn oppgir nyere biografier den 5. mars 1871 som fødselsdato. Familienavnet *Luxenburg* var i farens levetid blitt endret til *Luxe**m**burg* i offisielle dokumenter. Dette var en skrivefeil, men hun beholdt likevel dette etternavnet. Hennes fornavn *Rozalia* forkortet hun konsekvent til *Rosa* (på polsk: *Róża*).

Luxemburg studerte blant annet filosofi og samfunnsøkonomi ved Universitetet i Zürich. I mai 1897 tok hun doktorgrad der med sin avhandling *Polens industrielle utvikling* (*Die industrielle Entwicklung Polens*). Hennes forfatterskap omfattet litteratur som var basert på marxistisk tenkning. Det eneste av hennes verker om økonomi som ble publisert i løpet av hennes levetid, var *Akkumuleringen av kapital: Et bidrag til en økonomisk forståelse av imperialisme* (1913). De seks første bindene av hennes samlede verker ble utgitt fra 1970 til 1975. De to siste ble utgitt i henholdsvis 2014 og 2017.[]

### Politisk virke

Mot det polske sosialistpartiets nasjonalisme grunnla hun i 1893 sammen med Leo Jogiches tidsskriftet *Sprawa Robotnicza* («arbeidersak»). Luxemburg mente at Polens uavhengighet kun var mulig gjennom en revolusjon i Tyskland, Østerrike og Russland. Hun mente også at det viktige var kampen mot kapitalismen i seg selv, ikke kampen for et uavhengig Polen og slett ikke for et sjåvinistisk og reaksjonært sådant.[]

I 1898 fikk hun gjennom sitt ekteskap tysk statsborgerskap og engasjerte seg i venstrefløyen i SPD, hvor hun skarpt avgrenset seg fra Eduard Bernsteins revisjonismeteori. Hun så en revolusjon uten voldsbruk og borgerkrig («med alle dens redsler»), som en «latterlig småborgerlig illusjon». Parlamentarismen, hevdet hun, overvurderte reformarbeid og samarbeid mellom klasser. Marxister som håpet at forskjellige samfunnsklasser kunne gå sammen og diskutere, for så å gå til stemmeurnen, «har glemt sosialismens ABC», skrev hun: Sosialismen kunne ikke innføres gjennom folkeavstemninger fordi «de herskende klasser» ville stanse eller påvirke disse.

Sammen med blant andre Clara Zetkin og Karl Liebknecht grunnla hun Spartakusforbundet i 1915. De engasjerte seg mot første verdenskrig (og brøt dermed SPDs borgfred med den tyske regjeringen), som de mente var en imperialistisk krig som ikke arbeiderklassen hadde noen interesse i, og talte bl.a. for militærnektelse, noe som førte til at Luxemburg ble fengslet i perioder under krigen. Hun skrev i denne tiden en rekke artikler, blant annet *Die Russische Revolution*, hvor hun viser til de byråkratiske farene ved et bolsjevikisk partidiktatur i Russland. Likevel fortsatte hun arbeidet for et *Proletariatets diktatur* etter Karl Marx' forbilde (i hans skrift *Borgerkrigen i Frankrike* om oppstanden i Paris 1871, den såkalte «Pariskommunen»).

### Attentatet

Hun ble, etter at begge var blitt arrestert, skutt sammen med Liebknecht den 15. januar 1919 av høyreorienterte frikorps-soldater under det mislykkede spartakistopprøret i Berlin. Etter arrestasjonen ble begge slått halvt bevisstløse med geværkolber ved Eden hotell. Liebknecht ble kjørt vekk fra hotellet i bil, slept ut ved Tiergarten-parken og skutt der. Liket hans ble etterlatt på en førstehjelpsstasjon som «ukjent mann». 

Frikorpssoldatene opererte på ordre fra den sosialdemokratiske innenriksminister Gustav Noske. Dagen før mordene ble et dikt, som i tvetydige vendinger oppfordret til å myrde Luxemburg og Liebknecht, offentliggjort i den sosialdemokratiske hovedavis *Vorwärts*. Luxemburg gav seg etter arrestasjonen tid til å sy fast sømmen på skjørtet, som hadde raknet under arrestasjonen. Hun satte seg til å lese i Faust. Da hun ble ledet ut fra hotellet rundt kl 23:40, ventet soldaten Otto Runge utenfor bygningen, og slik han hadde gjort med Liebknecht, slo han geværkolben mot venstre side av hodet hennes med slik kraft at hun ramlet på gaten. En mann sprang frem og slo den bevisstløse kvinnen i ansiktet. Hun ble så slengt inn i en bil, skutt gjennom hodet av løytnant Kurt Vogel og dumpet i Landwehrkanal. Hun ble først funnet 31. mai.

I dag ønsker man å oppkalle Liechtenstein-broen, som hun ble kastet fra, etter henne. Soldaten som slo inn hodet på henne, Runge, fikk, som den eneste, et par måneders fengsel. Løytnant Vogel, som skjøt henne, ble idømt to år og fire måneders fengselsstraff for «misbruk av tjenestemyndighet og fjerning av et lik». Wilhelm Canaris, senere sjef for Abwehr, var medlem av krigsretten som dømte i saken. 17. mai 1919 tok han seg turen til Moabit-fengselet i Berlin, der Vogel sonet. Canaris var forkledd som «løytnant Lindemann» med en forfalsket overføringsordre til et annet fengsel. Han tok med løytnant Vogel, slik at dommeren altså hjalp den dømte til å rømme fra sin straff. Canaris ble aldri straffet for dette. Tvert om forfremmet riksvernminister Gustav Noske ham til kommunikasjonsmann. Vogel fikk hjelp til å flykte videre til Nederland, der han fikk amnesti. Kaptein Waldemar Pabst som førte kommandoen under drapene, gikk helt fri, enda han hadde skrytt av det. Han døde i sin seng i 1970.

Ettermæle
---------

Fra begravelsen av Rosa Luxemburg 13. juni 1919 i Berlin Foto: Deutsches Bundesarchiv 
Luxemburg ble begravet sammen med Karl Liebkneicht på Zentralfriedhof Friedrichsfelde i Berlin 13. juni 1919. Gravstedet ble senere en valfartssted for tyske kommunister og sosialister. Ifølge Bundesamt für Verfassungsschutz fortsetter dyrking av Rosa Luxemburg og Karl Liebknecht å spille en stor rolle blant tyskere som er politisk langt ute på venstresiden.

Hun regnes av Arbeitsgemeinschaft Orte der Demokratiegeschichte blant de viktigste personer som i løpet av de siste 200 år har bidratt til dannelsen av demokratiet i Tyskland.

Se også
-------

* Det tyske demokratiets pionerer

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Rosa-Luxemburg, besøkt 9. oktober 2017[Hentet fra Wikidata]
2. 1 2   Gemeinsame Normdatei, GND-ID 118575503, besøkt 16. oktober 2015[Hentet fra Wikidata]
3. ↑   Sveitsisk historisk leksikon, HDS ID 028444, besøkt 9. oktober 2017[Hentet fra Wikidata]
4. ↑   Find a Grave, oppført som Rosalia Luxemburg, Find a Grave 8113053, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. 1 2 3 4   verkets språk tysk, library.fes.de[Hentet fra Wikidata]
7. 1 2 3 4   WeChangEd, www.wechanged.ugent.be[Hentet fra Wikidata]
8. ↑   Sejm-Wielki.pl profil-ID psb.15769.1[Hentet fra Wikidata]
9. ↑   Autorités BnF, data.bnf.fr, besøkt 10. oktober 2015[Hentet fra Wikidata]
10. ↑   Gemeinsame Normdatei, besøkt 30. desember 2014[Hentet fra Wikidata]
11. ↑   Store sovjetiske encyklopedi (1969–1978), avsnitt, vers eller paragraf Люксембург Роза, besøkt 28. september 2015[Hentet fra Wikidata]
12. ↑   basert på følgende heuristikk avledet fra tidslinjen fra andre hendelser[Hentet fra Wikidata]
13. ↑  Geni.com 2020
14. 1 2  Geni.com 2020
15. 1 2  Encyclopedia of Marxism
16. ↑  Universität Zurich 2020
17. ↑  Britannica 2020
18. ↑  Bronner 2004, s. 13
19. ↑  Hirsch 1969, s. 7
20. ↑  John Peter Nettl: *Rosa Luxemburg.* 1965, S. 62, Fn. 11; Annelies Laschitza: *Rosa Luxemburg*, 1996, S. 13.
21. ↑  Hirsch 1969, s. 8
22. ↑  «Romantisering av en revolusjonær fanatiker». *www.vl.no* **(norsk)**. Arkivert fra originalen 26. september 2021. Besøkt 28. mai 2019.
23. ↑  «Rosa Luxemburg | Dieter Wunderlich: Buchtipps und mehr» **(tysk)**. Besøkt 26. oktober 2022.
24. ↑  Frölich, Paul (1972). *Rosa Luxemburg: Ideas in Action* **(engelsk)**. Pluto Press. ISBN 978-0-902818-19-4.
25. ↑  dpa (8. januar 2004). «Brücke soll symbolisch nach Rosa Luxemburg benannt werden». *DIE WELT* **(tysk)**. Besøkt 26. oktober 2022.
26. ↑  «First World War.com - Feature Articles - The Bloodhounds of Berlin». *www.firstworldwar.com*. Besøkt 26. oktober 2022.
27. ↑  Guido Knopp: *Hitlers krigere* (s. 284), forlaget Historie & kultur, Oslo 2008, ISBN 978-82-92870-06-8
28. ↑  Google Bøker
29. ↑  Geert Mak: *Europa* (s. 204-5), forlaget Cappelen Damm, Oslo 2008, ISBN 978-82-02-27348-4
30. ↑  *Gedenken an Rosa Luxemburg und Karl Liebknecht – ein Traditionselement des deutschen Linksextremismus Arkivert 18. mai 2011 hos Wayback Machine.*, BfV-Themenreihe, Bundesamt für Verfassungsschutz, 2008
31. ↑  «100 Köpfe der Demokratie». *demokratie-geschichte.de*. Besøkt 23. juli 2021.

Kilder
------

* Björk, Nina (2016). *Drömmen om det röda. Rosa Luxemburg, socialism, språk och kärlek*. Wahlström & Widstrand, Stockholm, 5. september 2016. ISBN 978-91-4623-059-5. Arkivert fra originalen 20. februar 2019. Besøkt 19. februar 2019.
* Encyclopædia Britannica (2020). *Rosa Luxemburg. Polish-German revolutionary*. Helmut Dietmar Starke, Encyclopædia Britannica, Inc. Online, 11. januar 2020.
* Encyclopedia of Marxism (2020). *Glossary of People: Luxemburg, Rosa (1871-1919)*. marxists.org, besøkt 20. juni 2020.
* Bronner, Stephen Eric (2004). *Rosa Luxemburg: A Revolutionary for Our Times*. Pennsylvania State University Press; 1. utgave, 19. juli 2004. ISBN 978-02-7102-505-6. ISBN 02-7102-505-0.
* Engelstad, Ellen; Kristjánsson, Mímir (2019). *Rosa Luxemburg: en biografi*. Manifest forlag, Oslo, 15. januar 2019. ISBN 978-82-8342-074-6. CS1-vedlikehold: Flere navn: forfatterliste (link)
* Geni.com (2020). *Edward Eliasz Luxemburg*. geni.com, besøkt 20. juni 2020.
* Geni.com (2020). *Dr. Rozalia/Roza Luxemburg (Luksenburg)*. geni.com, 1. februar 2020.
* Hirsch, Helmut (1969). *Rosa Luxemburg*. Rowohlt Taschenbuch Verlag, 1. oktober 1969. ISBN 978-34-9950-158-6. ISBN 34-9950-158-9.
* Universität Zurich (2020). *Luxemburg Rosa*. Universität Zurich, 30. mars 2020.

Eksterne lenker
---------------

* (en) Rosa Luxemburg – kategori av bilder, video eller lyd på Commons Rediger på Wikidata

* (en) Rosa Luxemburg – galleri av bilder, video eller lyd på Commons Rediger på Wikidata

Portal: Tyskland

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Stanford Encyclopedia of Philosophy **·** Prabook **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** ISNI **·** BNF **·** BNF (data) **·** LIBRIS **·** SUDOC **·** HDS **·** NLA **·** NDL **·** NKC **·** NKC
 |